बोलीं- ये मूवी आतंकियों की साजिश के खिलाफ; अगर कुछ लड़कियां भी बच गईं तो फिल्म सक्सेस
Interview of Asifa of The Kerala Story, said – this film is against the conspiracy of terrorist organizations, even if some girls escape their conspiracy
'द केरल स्टोरी' फिल्म में 3 लड़कियों का ब्रेन वॉश करने वाली आसिफा का किरदार दर्शकों के मन में गुस्सा भर देता है। बहुत कम लोग जानते होंगे कि आसिफा का किरदार निभाने वाली सोनिया बलानी आगरा की रहने वाली हैं। उनका कहना है कि इस किरदार को जस्टिफाई करने के लिए उन्होंने बहुत मेहनत की। अगर द केरल स्टोरी ISIS जैसे संगठनों द्वारा किए जा रहे ब्रेन वॉश से 2 लड़कियों को भी बचा पाती हैं, तो फिल्म अपने आप में सक्सेसफुल है।
सोनिया ने फिल्म और अपने किरदार को लेकर दैनिक भास्कर से फोन पर बातचीत की...
सवाल- आपकी एक्टिंग को सराहा जा रहा, कैसा लग रहा है?
जवाब- फिल्म में सबने अच्छा काम किया है। फिल्म को लोगों का प्यार मिल रहा है। ये देखकर बहुत खुशी हो रही है।
सवाल- फिल्म के लिए आपका सिलेक्शन कैसे हुआ?
जवाब- फिल्म को लेकर मैंने ऑडिशन दिया था। मैंने 2 रोल के लिए ऑडिशन दिया था। उनको दोनों कैरेक्टर पसंद आए, लेकिन मेरी पहली पसंद आसिफा थी। मैं कुछ चैलेंजिंग करना चाहती थी। मैंने इस तरह का रोल पहले किया नहीं था। पहले पॉजिटिव रोल किए थे, जबकि आसिफा इसके बिल्कुल विपरीत है।
सवाल- आसिफा के किरदार के लिए किस तरह की तैयारी की?
जवाब- इस तरह के कैरेक्टर निभाने के लिए एक मैच्योरिटी चाहिए। अगर, तीन साल पहले मुझे ये रोल मिलता तो शायद मैं नहीं करती। मुझे ये रोल चैलेंजिंग लगा तो मैंने इसे स्वीकार किया। आसिफा का रिलीजन कुछ और था। बातें भी अलग तरीके की करती थी।
मेरे लिए हिजाब पहनना ही बहुत मुश्किल था। मैं घर पर भी कभी-कभी हिजाब पहनती थी। मैंने नमाज पढ़ने की प्रैक्टिस की। कैसे बैठते हैं, कैसे सिर झुकाते हैं, मैंने इसके लिए बहुत प्रैक्टिस की। अगर मैं आधे मन से ये रोल निभाती तो शायद किरदार को जस्टिफाई नहीं कर पाती।
सवाल- धर्मांतरण दिखाया गया है, इसके मैसेज पर आप क्या कहेंगी?
जवाब- मैं सोनिया बलानी यही मैसेज दूंगी कि मैं किसी कम्युनिटी या धर्म के खिलाफ नहीं हूं। मेरे बहुत से दोस्त मुस्लिम हैं। मैं नहीं मानती कि कोई भी पूरी कम्युनिटी इस तरह के काम में लगी हुई है। ये फिल्म आतंकवाद व ISIS के खिलाफ है। आसिफा सीधे तौर पर उनसे जुड़ी थी। उसको ट्रेंड किया गया था कि कैसे ब्रेन वॉश करना है। मगर, ये कहूंगी कि ये मैसेज नहीं जाना चाहिए कि हर मुस्लिम से डरो। मगर, जिनकी इन्टेंशन इस तरह की है, उनसे जरूर बचना चाहिए।
सवाल- आप तीनों पीड़ित लड़कियों से मिलीं, अनुभव कैसा रहा?
जवाब- जब सुदिप्तो सर ने हमको उन तीनों के बारे में बताया और जब हम उनसे मिले तो उनकी कहानी जानकार हमारी आंखों में आंसू आ गए थे। हमें यकीन नहीं हो रहा था कि कैसे हंसती-खेलती लड़कियां ऐसी साजिश का शिकार हो गईं। एक लड़की ने सुसाइड कर लिया। उनकी कहानी सुनकर हम बहुत देर तक खामोश रहे। हमें यकीन करने में काफी समय लग गया था। ऐसा भी किसी के साथ हो सकता है।
सवाल- लोगों को डर लगता है कि उनकी बेटियों के साथ ऐसा ना हो जाए?
जवाब-  मुझे लगता है कि लड़कियों को वैसे भी सतर्क रहना चाहिए। थोड़ी अवेयरनेस होनी चाहिए। पता होना चाहिए कि कौन उनका ब्रेन वॉश कर रहा है। अगर फिल्म के जरिए हम दो लड़कियों को भी ब्रेन वॉश होने से बचा पाएंगे तो मुझे लगता है कि हमारी फिल्म सक्सेस हो गई।
सवाल- कॉन्ट्रोवर्सी-पॉलिटिक्स भी शुरू हो गई, क्या कहेंगी?
जवाब- पॉलिटिक्स पर मैं कुछ नहीं कहूंगी। मुझे नहीं लगता कि फिल्म को करते हुए ऐसा कोई एजेंडा था। मेरा एक ही मकसद था कि इस फिल्म को देखकर कुछ भी लड़कियां ब्रेन वॉश होने से बच रही हैं वो ही काफी है। राजनीति होना हमारे कंट्रोल में नहीं है।
सवाल- ऐसी घटनाओं पर फिल्म बन रही है, क्या ये बदलाव है?
जवाब- रियल घटनाओं पर फिल्म बननी चाहिए। बस इसमें कोई एजेंडा नहीं होना चाहिए।
सवाल- कर्नाटक में चुनाव हैं, क्या पहले से तय था कि इस समय रिलीज होगी?
जवाब - मुझे ऐसा बिल्कुल नहीं लगता। मैं इस पर कोई कमेंट भी नहीं करना चाहती।
सवाल- आपके आने वाले प्रोजेक्ट कौन-से हैं?
जवाब- आशुतोष राणा और विजय राज के साथ मेरी एक वेब सीरीज आने वाली है।
सवाल - आपका एक्टिंग का सफर कैसे शुरू हुआ?
जवाब- मेरी पूरी एजुकेशन आगरा से हुई है। मेरा परिवार आगरा के जयपुर हाउस बैंक कॉलोनी में रहता है। मैं हर त्योहार आगरा में फैमिली के साथ सेलिब्रेट करती हूं। मुझे एक्टिंग का शौक था। साल 2015 में मैंने एक्टिंग करना शुरू कर दिया था। इसके बाद मुंबई आ गई। स्टार प्लस पर सीरियल तू मेरा हीरो में लीड रोल किया। बाजार, तुम बिन-2 फिल्म की।
सवाल- निगेटिव रोल को देखकर घरवालों का क्या रिएक्शन था?
जवाब - मेरी फैमिली ने मेरा पूरा सपोर्ट किया। पापा-मम्मी ने मुझे एन्करेज किया। उनके सपोर्ट के बिना मैं शायद यहां तक नहीं पहुंच पाती। बहुत सारे लोग मेरे मुंबई जाने के अगेंस्ट थे, लेकिन मेरी फैमिली मेरे साथ खड़ी थी।
द केरल स्टोरी बॉक्स ऑफिस कलेक्शन:कॉन्ट्रोवर्सी के बावजूद फिल्म ने दूसरे दिन कमाए 11.22 करोड़ रुपए
5 मई को रिलीज हुई अदा शर्मा स्टारर फिल्म द केरल स्टोरी लगातार बॉक्स ऑफिस पर बेहतरीन प्रदर्शन कर रही है। कंट्रोवर्सी के बावजूद फिल्म ने दूसरे दिन 11.22 करोड़ रुपए का बॉक्स ऑफिस कलेक्शन किया है। (पूरी खबर पढ़ें)
द केरल स्टोरी इस्लाम के खिलाफ नहीं, ISIS पर:केरल हाईकोर्ट का फिल्म पर रोक से इनकार
केरल हाईकोर्ट ने शुक्रवार को फिल्म द केरल स्टोरी की रिलीज पर रोक लगाने से इनकार कर दिया। कोर्ट ने कहा- फिल्म इस्लाम के खिलाफ नहीं है, ISIS पर है। ट्रेलर में कुछ भी आपत्तिजनक नहीं है। वहीं, प्रोड्यूसर ने दलील दी कि यह फिल्म 32,000 नहीं, 3 महिलाओं की कहानी है। (पूरी खबर पढ़ें)